PATVIRTINTA

Visagino ,,Žiburio“ pagrindinės mokyklos

direktoriaus 2021 m. rugpjūčio 31 d.

įsakymu Nr. V-

**VISAGINO ,,ŽIBURIO“ PAGRINDINĖS MOKYKLOS**

# 2021–2022 MOKSLO METŲ

# UGDYMO PLANAS

Visaginas

2021

Turinys

**I SKYRIUS. BENDROSIOS NUOSTATOS** ............................................................................................ 3

**II SKYRIUS. UGDYMO PLANO RENGIMAS** .......................................................................................3

**III SKYRIUS. UGDYMO ORGANIZAVIMAS**

**PIRMASIS SKIRSNIS**

Mokslo metų trukmė.....................................................................................................................................6

**ANTRASIS SKIRSNIS**

Ugdymo turinio įgyvendinimo planavimas ..................................................................................................7

**TREČIASIS SKIRSNIS**

Mokymosi krūvio reguliavimas...................................................................................................................10

**KETVIRTASIS SKIRSNIS**

Mokymosi pagalbos teikimas mokiniui ......................................................................................................11

**PENKTASIS SKIRSNIS**

Asmenų, baigusių užsienio valstybės ar tarptautinės organizacijos pagrindinio ugdymo programos dalį ar pradinio, pagrindinio ugdymo programą, ugdymo organizavimas ..............................................................12

**ŠEŠTASIS SKIRSNIS**

Laikinųjų mokymosi grupių sudarymas ......................................................................................................12

**SEPTINTASIS SKIRSNIS**

Mokinių ugdymo namie ir ugdymosi šeimoje organizavimas ....................................................................13

**AŠTUNTASIS SKIRSNIS**

Ugdymo organizavimas grupine mokymosi forma nuotoliniu mokymo proceso organizavimo būdu mokiniams, kurie mokomi kasdieniu mokymo proceso organizavimo būdu ...............................................14

**DEVINTASIS SKIRSNIS**

Neformaliojo vaikų švietimo organizavimas ..............................................................................................14

**IV SKYRIUS. UGDYMO TURINIO FORMAVIMAS IR ĮGYVENDINIMAS**

**PIRMASIS SKIRSNIS**

Pradinio ugdymo programos įgyvendinimas ..............................................................................................16

**ANTRASIS SKIRSNIS**

Pagrindinio ugdymo programos įgyvendinimas ……………………………………………….................19

**TREČIASIS SKIRSNIS**

Dalykų sričių ugdymo turinio įgyvendinimo ypatumai...............................................................................20

**I SKYRIUS**

**BENDROSIOS NUOSTATOS**

 1. 2021–2021 mokslo metų Visagino ,,Žiburio“ pagrindinės mokyklos (Toliau-mokykla) ugdymo planas reglamentuoja pradinio (1-4 klasės) ir pagrindinio (5-10 klasės) ugdymo programą, mokinių, turinčių specialiųjų ugdymo(si) poreikių pritaikytas programas ir su šiomis programomis susijusių neformaliojo vaikų švietimo programų įgyvendinimą mokykloje. Planą rengiant vadovautasi 2021–2022 ir 2022–2023 mokslo metų Bendruoju pagrindinio ugdymo programos planu, patvirtintu Lietuvos Respublikos švietimo ir mokslo ministro įsakymu 2021 m. gegužės 3 d. Nr. V-688.

 2. Bendrojo ugdymo plano tikslai:

 2.1. apibrėžti bendruosius ugdymo programų vykdymo reikalavimus;

 2.2. formuoti ugdymo turinį ir organizuoti procesą taip, kad kiekvienas mokinys pasiektų asmeninės pažangos ir geresnių ugdymosi rezultatų, įgytų mokymuisi visą gyvenimą būtinų bendrųjų, dalykinių kompetencijų.

 3. Mokyklos ugdymo plano uždaviniai:

 3.1. sudaryti galimybes kiekvienam besimokančiajam įgyti kompetencijų – žinių, gebėjimų ir nuostatų;

 3.2. individualizuoti, diferencijuoti ir integruoti ugdymo turinį;

 3.3. kurti ir tobulinti mokymo ir mokymosi modelius, kurie užtikrintų kokybišką išsilavinimą palankioje ir saugioje mokymosi aplinkoje;

 3.4. tikslingai planuoti ir organizuoti ugdymą, optimizuojant mokymosi krūvius;

 3.5. nustatyti pamokų skaičių, skirtą dalykų programoms įgyvendinti, mokantis pagal dalykų programas.

**II SKYRIUS**

**UGDYMO PLANO RENGIMAS**

4. Mokyklos ugdymo turinys formuojamas pagal Mokyklos tikslus, konkrečius mokinių ugdymo(si) poreikius ir įgyvendinamas vadovaujantis Pradinio, pagrindinio ir vidurinio ugdymo programų aprašu, patvirtintu Lietuvos Respublikos Švietimo ir mokslo ministro bei atsižvelgiant į mokyklai skirtas mokymo lėšas.

5. Mokyklos Ugdymo planas parengtas pagrindinio ugdymo programai įgyvendinti vadovaujantis mokyklos susitarimais, Bendrųjų ugdymo planų bendrosiomis nuostatomis ir bendrąjį ugdymą reglamentuojančiais teisės aktais bei konkrečių programų nuostatomis. Planą rengė mokyklos direktoriaus 2021 m. balandžio 15 d. įsakymu Nr. V-51 sudaryta darbo grupė. Grupės darbui vadovauja mokyklos direktorius.

6. Mokyklos Ugdymo planas rengiamas vieneriems mokslo metams.

7. Mokykla, rengdama Ugdymo planą, rėmėsi švietimo stebėsenos, mokinių pasiekimų ir pažangos vertinimo ugdymo procese duomenimis bei informacija, nacionalinių mokinių pasiekimų patikrinimo bei PUPP rezultatų analize, nacionalinių ir tarptautinių mokinių pasiekimų tyrimų rezultatais, Mokyklos veiklos įsivertinimo ir išorės vertinimo duomenimis.

8. Įgyvendinant mokyklos Ugdymo planą 2020–2021 m. m. didžiausias dėmesys buvo skiriamas ugdymo kokybės gerinimui, taikant inovatyvias bei šiuolaikiškas ugdymo(si) strategijas bei diegiamas kolegialaus grįžtamasis ryšys, tobulinant mokytojų kolegialaus mokymosi kompetencijas ir vykdomas pedagoginis-psichologinis tėvų švietimas. Į ugdymo procesą nuolat buvo diegiami ugdymą aktyvinantys metodai, diegiamas integruotas ugdymas mokyklos 1-2 klasėse, tobulinamos mokytojų dalykinės kompetencijos dalyvaujant kvalifikacijos tobulinimo renginiuose mokinių pasiekimų gerinimo klausimais. Sukurtas, aprašytas, patvirtintas ir realizuotas Visagino ,,Žiburio“ pagrindinės mokyklos Kolegialaus mokymosi modelis ,,Kolega-kolegai“. Vaiko gerovės komisijos iniciatyva buvo sudarytos sąlygos mokymosi sunkumų patiriantiems mokiniams arba mokiniams iš nepalankios socialinės aplinkos mokytis iš mokyklos nuotoliniu būdu. Kartu su mokiniu, mokinio tėvais (globėjais, rūpintojais) vaiko gerovės komisijoje sprendžiamos mokinių mokymosi sunkumų, vėlavimo į pamokas ir jų nelankymo priežastys. Mokytojai kartu su švietimo pagalbos specialistais koregavo ugdymo turinį atsižvelgdami į mokinių mokymosi pagalbos poreikius. Stebėta kiekvieno mokinio asmeninė pažanga ir trišalių susitikimų metu (klasės vadovas, mokytojas, mokinys ir tėvai) aptariami mokymosi tikslai ir būdai tikslams pasiekti. Ugdymo procese daugiau dėmesio skirta įsivertinimui bei formuojamajam vertinimui pamokoje.

2020-2021 m. m. 100 proc. 4 a ir 4 b klasių mokiniai laikė skaitymo ir matematikos e-NMPP. 96,2 proc. 5a klasės mokinių laikė matematikos ir pasaulio pažinimo eNMPP ir 88,8 proc. laikė skaitymo eNMPP. 100 proc. 8 a klasės mokinių laikė matematikos eNMPP, 96,5 proc. – lietuvių kalbos (skaitymo) eNMPP. 100 proc. 9 a klasės mokinių laikė gamtos mokslų, skaitymo ir socialinių mokslų eNMPP, o matematikos – 93,3 proc.

10 a klasės mokiniai sėkmingai dalyvavo bandomuosiuose ePUPP: 100 proc. mokinių laikė anglų kalbos lygio nustatymo testą, gamtos mokslų, lietuvių kalbos ir literatūros, matematikos bei socialinių mokslų bandomuosius ePUPP.

10 a klasės mokiniai elektroniniu nuotoliniu būdu laikė matematikos bei lietuvių kalbos ir literatūros ePUPP. Matematikos ePUPP rezultatai: 5,5 proc. mokinių gavo 10 balų, 66,6 proc. – 9 balus, 22,2 proc. – 7 balus, 5,5 proc. – 5 balus. Lietuvių kalbos ir literatūros ePUPP rezultatai: 11.1 proc. mokinių gavo 9 balus, 22,2 proc. – 8 balus, 50 proc. –7 balus, 16,6 proc. – 6 balus.

1–4 klasėse 24,7 proc. (2020 m. – 23,1 proc.) mokinių mokosi aukštesniuoju, 42,7 proc. (2020 m. – 53,8 proc.) pagrindiniu, 32,7 proc. (2020 m. – 23,1 proc.) patenkinamu pasiekimų lygiu, nepatenkinamo pasiekimų lygio nėra. II pusmetyje 83,7 proc. (2020 m. – 64,1 proc.) arba 98 mokiniai (2020 m. 75 mokiniai) padarė pažangą (palyginus I ir II pusmečių mokinių pasiekimus).

5–10 klasėse metų pažangumas – 100 proc. (2019–2020 m. m. - 98,5 proc.). Metų pažymių vidurkis 7,94 balo (2019–2020 m. m. – 7,9). Metų mokinių pasiekimų lygių pasiskirstymas:10 proc. (14 mokinių) – aukštesnysis; 42,9 proc. (61 mokinys) – pagrindinis; 47,1 proc. (67 mokiniai) – patenkinamas. Palyginus 2020–2021 m. m. I ir II pusmečių rezultatus pažangą padarė 56,3 proc. mokinių (2019–2020 m. m. – 55,9 proc. mokinių).

Iš gautų rezultatų numatyti šie mokyklos veiklos prioritetai: (lietuvių kalbos kaip gimtosios mokymas, mokinių motyvacijos kėlimas taikant 2020-2021 m. m. mokyklos veiklos kokybės įsivertinimo ataskaitoje pateiktas rekomendacijas, aukštesniųjų mąstymo gebėjimų ugdymas per tiksliųjų dalykų pamokas, tvirtesnių IKT pagrindų diegimas.

1–4 klasėse įgyvendinta tarptautinė prevencinė programa ,,Laikas kartu“, o 5-8 klasėse įgyvendinta tarptautinė prevencinė programa ,,Paauglystės kryžkelės“. Mokiniai išmoko geriau pažinti save, susivokti savo jausmuose, taikyti emocinių sunkumų įveikimo strategijas, padedančias palaikyti pozityvius santykius su bendraamžiais ir suaugusiais, išmoko spręsti konfliktines situacijas ir jaustis gerai bei būti laimingais. 5–10 klasėse „Alkoholio, tabako ir kitų psichiką veikiančių medžiagų vartojimo prevencijos programa“ buvo įgyvendinama per klasių valandėles, biologijos, žmogaus saugos, kūno kultūros, etikos pamokas.

Žmogaus saugos bendroji programa 1–4 klasėse buvo integruojama į klasės valandėlių turinį (po 5 valandas). Šių užsiėmimų metu ugdoma žmogaus saugos kompetencija: mokiniai mokomi atpažinti, įvardyti grėsmes ir pavojų saugai ir gyvybei keliančias situacijas, skatinami elgtis saugiai ir esant poreikiui imtis praktinių veiksmų. Ugdoma mokinių atsakomybė už gyvybę, sveikatą, aplinką ir turtą.

Sveikatos ir lytiškumo ugdymo bei rengimo šeimai bendroji programa 1–4 klasėse buvo integruota į klasės valandėles (po 5 valandas). 5–10 klasėse programa įgyvendinta per klasių valandėles, lietuvių kalbos ir literatūros, etikos, biologijos, žmogaus saugos pamokas, neformaliojo švietimo veiklas, visuomenės sveikatos priežiūros specialisto konsultacijas. Buvo pasirašyta bendradarbiavimo sutartis su viešąja įstaiga ,,Įvairovės ir edukacijos namai“ ir pravesti lytiškumo ugdymo užsiėmimai 8-10 klasių mokiniams, pravesti seminarai pedagogams ir tėvams ,,Kaip kalbėtis apie lytiškumą su paaugliais?“. Įgyvendinant programą mokiniams suteikta žinių apie lytiškumą, sveikatą, formuojamos šeimos vertybės, atsakingas elgesys, ugdomi sveikos gyvensenos įgūdžiai.

Etninės kultūros bendroji programa 1–4 klasėse buvo integruota į dorinio ugdymo, lietuvių kalbos, muzikos pamokas, 5–10 klasėse į dailės, technologijų, klasės valandėles bei naudotos aktyvesnės etnokultūrinio ugdymo(si) formos – edukacinės programos, dalyvavimas mokyklos bendruomenės tradiciniuose renginiuose bei renginiuose už mokyklos ribų. Mokyklos 5-10 klasių mokiniai sėkmingai pasirodė miesto etnokultūros olimpiadoje.

1–10 klasėse organizuoti ugdymo karjerai renginiai: klasės valandėlės, popamokinė mokinių veikla, ugdymo karjerai diena, visuotinė atvirų durų diena „Šok į tėvų klumpes“, edukacinės išvykos.

Mokykloje vyko pamokos, ugdančios informacinio raštingumo kompetencijas. 1–4 klasių mokiniams organizuotos kompiuterinio raštingumo kompetencijas ugdančios pamokos. Ypač informacinio raštingumo įgūdžiai pagerėjo 1-4 klasių mokiniams nuotolinio ugdymo proceso metu. 5–10 klasėse mokytojai ir mokiniai naudojosi interaktyvios lentos, interaktyvių ekranų, greito atsako sistemos teikiamomis galimybėmis. Mokiniai dirbo su elektroninėmis pratybomis EMA, Matematika Tau, EDUKA. Mokykloje sudaryta galimybė naudotis interaktyviais mokymosi objektais NoteBook, Mozabook, PADLET. Mokiniai, tobulindami informacinio raštingumo kompetencijas, atliko STEAM kūrybinius darbus, mokėsi rasti daugiau informacijos, ją apdoroti ir išskirti esminius bruožus, teiginius, idėjas. Tobulino darbo porose, nedidelėse grupėse bendradarbiavimo įgūdžius.

Vyko pamokos kitose erdvėse: 9–10 klasių mokiniams matematikos ekskursija po miestą, bibliotekose, kino teatruose, Kultūros paso renginiuose, o nuo balandžio mėn. įvairiuose muziejuose ir edukacinėse programose nuotoliniu būdu. Užsiėmimai kitose erdvėse ugdė mokinių vaizduotę, skatino kūrybiškumą, suteikė mokiniams didesnių galimybių teorines žinias taikyti praktikoje. Mokykloje pravestos ugdymo plane numatytos pamokos kitose erdvėse, kuriose daugiausia turtinta mokinių kalba, skatinta socialinė raida, lavinta vaizduotė, ugdytas kritinis ir kūrybinis mąstymas, tobulinti socialiniai įgūdžiai. Mokiniai mokėsi to, kas jiems svarbu, prasminga ir pritaikoma realiame gyvenime.

Mokykloje vyko 22 neformaliojo švietimo užsiėmimai. Daugiausia mokinių lankė fizinį aktyvumą skatinančius ir kūrybinius gebėjimus ugdančius užsiėmimus.

Organizuotos visų mokomųjų dalykų konsultacijos. Papildomos konsultacijos buvo teiktos mokiniams, patiriantiems ugdymo(si) sunkumų.

 Mokiniai aktyviai dalyvavo projektinėse veiklose kuriose buvo integruojami įvairūs mokomieji dalykai ir ugdomos bendrosios kompetencijos. Dalyvauta respublikinėje kūrybiškumo mokymosi programoje ,,Tyrinėjimo menas: partnerystės kuriančioms mokykloms“ tarptautiniame projekte ,,Istorijos ratu, atgal į Abiejų Tautų Respublikų kasdienybę“, respublikiniame projekte ,,Teams and Dreams“ ir tobulintos kritinio mąstymo, problemų sprendimo, komandinio bendradarbiavimo, lyderystės kompetencijos bei bendravimo anglų kalba įgūdžiai.

9. Mokykla, įgyvendindama ugdymo turinį, laikosi reikalavimo per dvejus metus skirti ne mažiau pamokų, nei nurodyta Bendrųjų ugdymo planų 77 punkte.

10. Rengiant mokyklos Ugdymo planą ugdymo programai įgyvendinti susitarta dėl mokykloje aktualių sprendimų:

10.1. ugdymo proceso organizavimo laikotarpių;

10.2. ugdymo organizavimo ypatingų aplinkybių laikotarpiu ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo organizavimo būdu;

10.3. Bendrajai programai įgyvendinti skiriamų ugdymo valandų paskirstymo, ugdymo valandų konkrečiai klasei paskirstymo;

10.4. ugdymo turinio formavimo, mokymosi organizavimo formų;

10.5. ugdymo turinio planavimo. Ugdymo turinys mokykloje planuojamas rengiant ilgalaikius planus vieneriems mokslo metams, kurie yra derinami su direktoriaus pavaduotoju ugdymui.

10.6. bendrų kalbos ugdymo reikalavimų mokykloje (siekiant gerinti mokinių lietuvių kalbos pasiekimus, skaitymo, rašymo, kalbėjimo ir klausymo gebėjimai ugdomi ir per kitų dalykų ar ugdymo sričių ugdomąsias veiklas);

10.7. mokinių pasiekimų ir pažangos vertinimo formų bei laikotarpių, vadovaujantis Visagino ,,Žiburio“ pagrindinės mokyklos mokinių pasiekimų ir pažangos tvarkos aprašu;

10.8. Bendrosios programos pritaikymo mokiniams, turintiems specialiųjų ugdymosi poreikių dėl įgimtų ar įgytų sutrikimų, nepalankių aplinkos veiksnių;

10.9. ugdymo valandų, skiriamų mokinių ugdymo poreikiams tenkinti, panaudojimo;

10.10. klasių dalijimo į grupes, mažiausio mokinių skaičiaus jose nustatymo, laikinųjų grupių sudarymo;

10.11. vadovėlių ir kitų mokymo(si) priemonių pasirinkimo, naudojimosi jomis principų ir tvarkos, reglamentuojamos Visagino ,,Žiburio“ pagrindinės mokyklos aprūpinimo bendrojo ugdymo dalykų vadovėliais ir mokymo priemonėmis tvarkos aprašu;

10.12. pažintinės ir kultūrinės veiklos organizavimo, reglamentuojamo Visagino ,,Žiburio“ pagrindinės mokyklos pažintinės ir kultūrinės veiklos organizavimo tvarkos aprašu, patvirtintu mokyklos direktoriaus 2021 m. gegužės 25 d. įsakymu Nr. V-68;

10.13. socialinės-pilietinės veiklos organizavimo, vadovaujantis Visagino ,,Žiburio“ pagrindinės mokyklos socialinės-pilietinės veiklos organizavimo tvarkos aprašu, patvirtintu mokyklos direktoriaus 2021 m. gegužės 25 d. įsakymu Nr. V-69;

10.14. neformaliojo vaikų švietimo programų pasirinkimo ir jų įgyvendinimo, skiriamų ugdymo valandų, mokinių skaičiaus grupėse;

10.15. prevencinių ir kitų ugdymo programų pasirinkimo ir jų įgyvendinimo;

10.16. bendradarbiavimo su mokinių tėvais (globėjais, rūpintojais) tikslų ir formų.

11. Bendruosiuose ugdymo planuose atsiradus nenumatytiems atvejams, ugdymo proceso metu mokykla gali koreguoti ugdymo planą, atsižvelgdama į mokymo lėšas ir išlaikydama minimalų pamokų skaičių dalykų bendrosioms programoms įgyvendinti, jei tam pritaria Mokyklos taryba ir savininko teises ir pareigas įgyvendinanti institucija ar jos įgaliotas asmuo.

12. Mokyklos ugdymo planą mokyklos direktorius tvirtina iki mokslo metų pradžios, suderinęs su Mokyklos taryba, taip pat su savivaldybės vykdomąja institucija ar jos įgaliotu asmeniu.

13. Mokyklos ugdymo planas skelbiamas internetinėje svetainėje.

**III SKYRIUS**

**UGDYMO ORGANIZAVIMAS**

**PIRMASIS SKIRSNIS**

**MOKSLO METŲ TRUKMĖ**

14. Ugdymo proceso trukmė:

|  |  |  |
| --- | --- | --- |
| Klasė | Ugdymo procesas | Ugdymo proceso trukmė |
| Pradžia | Pabaiga | Dienų skaičius |
| 1-4 klasės | 09-01 | 06-09 | 175 |
| 5-10 klasės | 09-01 | 06-23 | 185 |

15. Mokslo metai skirstomi:

15.1. 1–4 klasių mokiniams:

|  |  |  |
| --- | --- | --- |
| Pusmečių trukmė | Pradžia | Pabaiga |
| 1-asis pusmetis | 2021 m. rugsėjo 1 d. | 2022 m. sausio 31 d. |
| 2-asis pusmetis | 2022 m. vasario 1 d. | 2022 m. birželio 9 d. |

15.2. 5-10 klasių mokiniams:

|  |  |  |
| --- | --- | --- |
| Pusmečių trukmė | Pradžia | Pabaiga |
| 1-asis pusmetis | 2021 m. rugsėjo 1 d. | 2022 m. sausio 31 d. |
| 2-asis pusmetis | 2022 m. vasario 1 d. | 2022 m. birželio 23 d. |

16. Mokykla dirba penkias dienas per savaitę.

17. Pamokos prasideda 8 valandą.

18. Pamokų trukmė:

18.1. 1 klasėje – 35 minutės;

18.2. 2–10 klasėse – 45 minutės.

19. Pertraukų trukmė:

19.1. po pirmos, penktos ir šeštos pamokų – 10 minučių;

19.2. po antros ir trečios pamokų – 15 minučių;

19.3. po ketvirtos pamokos – 20 minučių.

20. Ugdymo procesas organizuojamas viena pamaina.

21. Ugdymo proceso metu mokiniams skiriamos atostogos:

|  |  |  |  |
| --- | --- | --- | --- |
| Atostogos | Prasideda | Baigiasi | Į mokyklą |
| Rudens | 2021-11-03 | 2021-11-05 | 2022-11-08 |
| Žiemos (Kalėdų)  | 2021-12-27 | 2022-01-07 | 2022-01-10 |
| Žiemos (papildomos) | 2022-02-14 | 2022-02-18 | 2022-02-21 |
| Pavasario (Velykų) | 2022-04-19 | 2022-04-22 | 2022-04-25 |
| Vasaros: |  |
| 1-4 klasės | 2022-06-09 | 2022-08-31 | 2022-09-01 |
| 5-10 klasės | 2022-06-23 | 2022-08-31 | 2022-09-01 |

22. Ugdymas karantino, ekstremalios situacijos, ekstremalaus įvykio, keliančio pavojų mokinių sveikatai ir gyvybei, laikotarpiu ir esant ypatingoms aplinkybėms ir aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, bus koreguojamas arba laikinai stabdomas, arba organizuojamas nuotoliniu mokymo proceso organizavimo būdu, atsižvelgus į ypatingų aplinkybių ar aplinkybių mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, pobūdį ir apimtis. Ugdymo organizavimas esant ypatingoms aplinkybėms ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, bus vykdomas vadovaujantis Visagino ,,Žiburio“ pagrindinės mokyklos nuotolinio mokymo organizavimo karantino metu tvarkos aprašu, patvirtintu mokyklos direktoriaus 2020 m. kovo 20 d. įsakymu Nr. V-29.

**ANTRASIS SKIRSNIS**

**UGDYMO TURINIO ĮGYVENDINIMO PLANAVIMAS**

23. Rengiant mokyklos Ugdymo planą susitarta dėl:

23.1. mokyklos ugdymo turinio įgyvendinimo integruojant į jį prevencines ir integruojamąsias programas vadovaujantis „Ugdymo turinio planavimo, prevencinių ir kitų programų integravimo į ugdymo turinį tvarkos aprašu“, patvirtintu mokyklos direktoriaus 2021 m. gegužės 25 d. įsakymu Nr. V-66;

23.2. ugdymo organizavimo formų ir laikotarpių;

23.3. ugdymo organizavimo ypatingų aplinkybių laikotarpiu ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo organizavimo būdu;

23.4. mokymosi pasiekimų ir pažangos vertinimo vadovaujantis „Mokinių pažangos ir pasiekimų vertinimo tvarkos aprašu“, patvirtintu mokyklos direktoriaus 2019 m. birželio 21 d. įsakymu Nr. V-54;

23.5. švietimo pagalbos teikimo vadovaujantis „Mokymosi pagalbos mokiniui teikimo tvarkos aprašu“, patvirtintu mokyklos direktoriaus 2021 m. gegužės 25 d. įsakymu Nr. V-67;

23.6. neformaliojo vaikų švietimo pasiūlos ir organizavimo vadovaujantis „Visagino ,,Žiburio“ pagrindinės mokyklos neformaliojo vaikų švietimo organizavimo tvarkos aprašu“, patvirtintu mokyklos direktoriaus 2019 m. birželio 21 d. įsakymu Nr. V-55;

23.7. prevencinės programos „Laikas kartu“ (1-4 kl.) ir ,,Paauglystės kryžkelės“ (5-8 kl.) įgyvendinimu integruojant į klasės valandėles;

23.8. „Alkoholio, tabako ir kitų psichiką veikiančių medžiagų vartojimo prevencijos programos“ integravimo į klasių valandėles, biologijos, žmogaus saugos pamokas: po 2 žmogaus saugos pamokas 5-7 klasėse, 1 pamoka 9 klasėje; po 1 biologijos pamoką 7-10 klasėse; po dvi klasių valandėles per mokslo metus 5-10 klasėse;

23.9. etninės kultūros bendrosios programos integravimas 1-4 klasėse: 10 val. į lietuvių kalbos pamokas, 5 val. į muzikos, 8 val. į dailės ir technologijų pamokas; 5-10 klasėse 3 val. į dorinio ugdymo, 10 val. į lietuvių kalbos pamokas, į istorijos pamokas 5 klasėje 4 val., 7 klasėje 3 val., 8-9 klasėse 6 val., 10 klasėje 4 val.; į pilietiškumo pagrindus 9-10 klasėse 4 val., į geografijos pamokas 6 ir 9 klasėse 2 val., į muzikos pamokas 5-10 klasėse 5 val., į dailės pamokas 5-10 klasėse 4 val., į technologijų pamokas 5-6 klasėse 4 val., 7 klasėje 6 val., 8 klasėje 3 val., 9-10 klasėse 6 val.

23.10. ugdymo karjerai programos įgyvendinimo per klasės valandėles, popamokinę mokinių veiklą ir per ugdymo karjerai dienas pagal Ugdymo karjerai darbo grupės veiklos planą;

23.11. Sveikatos ir lytiškumo ugdymo bei rengimo šeimai rengimo programos, patvirtintos Lietuvos Respublikos švietimo ir mokslo ministro 2016 m. spalio 25 d. įsakymu Nr. V-941 „Dėl Sveikatos ir lytiškumo ugdymo bei rengimo šeimai programos patvirtinimo“ integravimo 5–10 klasėse – į žmogaus saugos, gamtos ir žmogaus, biologijos, etikos, lietuvių kalbos ir literatūros, fizinio ugdymo pamokas, klasių valandėles ir neformalųjį ugdymą;

23.12. Kultūrinių intervencijų projekto ,,Istorijos. Vaizdais ir garsais“ įgyvendinimo;

23.13. kitų mokiniams ir mokyklai aktualių ugdymo turinio įgyvendinimo klausimų.

24. Mokykloje susitarta dėl mokinio individualaus ugdymo plano sudarymo. Mokinio individualus ugdymo planas – tai kartu su mokiniu sudaromas jo galioms ir mokymosi poreikiams pritaikytas ugdymosi planas, padedantis išsikelti tikslus, juos įgyvendinti, prisiimti asmeninę atsakomybę už mokymąsi:

24.1. individualausugdymoplanas privalomas:

24.1.1. pritaikant ar individualizuojant Bendrąsias programas mokiniams, turintiems specialiųjų ugdymosi poreikių;

24.1.2. asmeniui, atvykusiam arba sugrįžusiam mokytis iš užsienio ar Lietuvos mokyklos, kurios mokomoji kalba yra kita, ne valstybinė;

24.1.3. mokiniui, besimokančiam savarankiškai, nuotoliniu būdu ar mokomam namie ir pan.

25. Pamokų, skiriamų mokinio ugdymosi poreikiams tenkinti, mokymosi pagalbai teikti, poreikis ir jų panaudojimas:

1–4 klasėse:

lietuvių kalbai – 5 val.;

informacinėms technologijoms – 4 val.

5–10 klasėse:

lietuvių kalbai ir literatūrai – 5 val.;

matematikai – 6 val.;

anglų kalbai – 4 val.;

fizikai– 1,5 val.;

chemijai – 1,5 val.;

biologijai – 0,5 val.;

informacinėms technologijoms – 1 val.

26. Pažintinė, kultūrinė, meninė, kūrybinė veikla yra mokyklos ugdymo turinio dalis, skiriama mokiniui privalomai pažintinei, kultūrinei, meninei, kūrybinei, sportinei, praktinei, pilietinei, socialinei, prevencinei, vertybinių nuostatų ugdymo ir kitai pagal mokinių poreikius ir mokyklos galimybes parinktai integruotai veiklai bei ugdymui karjerai mokykloje ir už jos ribų. Jai skiriama iki 15 ugdymo dienų:

|  |  |  |  |
| --- | --- | --- | --- |
| Eil. Nr. | Veikla | Data | Vykdytojai |
| 1. | Žinių ir mokslo šventė | 2021 m. rugsėjo 1 d. | Mokyklos administracija, klasių vadovai, direktoriaus įsakymu sudaryta šventės organizavimo darbo grupė |
| 2. | Europos kalbų diena  | 2021 m. rugsėjo 25 d. | Užsienio, lietuvių kalbų mokytojai, metodikos grupių pirmininkai |
| 3.  | Savivaldos diena  | 2021 m. spalio 5 d. | Mokinių taryba, mokinių tarybos kuratorius, socialinis pedagogas |
| 4.  | Karjeros diena | 2021 m. gruodžio mėn. | Ugdymo karjerai koordinatorius, klasių vadovai |
| 5. | Advento laikotarpio papročiai ir tradicijos krikščioniškoje ir baltų kultūroje | 2021 m. gruodžio mėn. | Klasių vadovai, muzikos, dailės ir technologijų bei etikos mokytojai |
| 6. | Lietuvos valstybės atkūrimo minėjimo diena | 2022 m. vasario 11 d. mėn. | Direktoriaus įsakymu sudaryta šventės organizavimo darbo grupė |
| 7. | Kaziuko mugė | 2022 m. kovo 4 d. | Direktoriaus įsakymu sudaryta šventės organizavimo darbo grupė |
| 8. | Mokyklos diena | 2022 m. gegužės mėn. | Klasių vadovai |
| 9. | Bendruomenės diena | 2022 m. gegužės mėn. | Direktoriaus įsakymu sudaryta darbo grupė |
| 10.  | Integruotų dalykų diena | 2022 m. birželio mėn. | Mokytojai dalykininkai ir pradinių klasių mokytojai |
| 11. | Tyrimų ir eksperimentų diena | 2022 m. birželio mėn. | Tiksliųjų mokslų metodikos grupė |
| 12. | Sporto ir turizmo diena | 2022 m. birželio mėn. | Kūno kultūros mokytojas, pradinių klasių mokytojas, klasių vadovai |
| 13.  |  Edukacinės išvykos | Per mokslo metus | Klasių vadovai |
| 14.  | Respublikinė iniciatyva ,,Šok į tėvų klumpes | 2022 m. birželio mėn. | Ugdymo karjerai koordinatorius, klasių vadovai |
| 15. | Paskutinio skambučio šventė/ Mokslo metų pabaigos šventė  | 2022 m. birželio 9 d.2022 m. birželio 23 d. | Direktoriaus įsakymu sudaryta darbo grupė |

27. Mokiniui, kuris mokosi pagal pagrindinio ugdymo programą, privaloma socialinė-pilietinė veikla, kuriai skiriama ne mažiau kaip 10 pamokų (valandų) per mokslo metus. Socialinė-pilietinė veikla vykdoma pagal Visagino ,,Žiburio“ pagrindinės mokyklos socialinės-pilietinės veiklos organizavimo tvarkos aprašą, patvirtintą mokyklos direktoriaus 2021 m. gegužės 25 d. įsakymu Nr. V-69.

28. Mokymosi dienų, skiriamų pažintinei ir kultūrinei veiklai, sporto, praktinei, socialinei, prevencinei veiklai, organizavimas:

28.1. dalį veiklų mokykla organizuoja bendrų renginių metu, kuriuose dalyvauja visi mokiniai;

28.2. dalį veiklų organizuoja klasės ar jų grupės pagal savo veiklos planus (išvykos, ekskursijos, pažintys su darbo pasauliu, konkursai, varžybos, konferencijos, profesinio informavimo, karjeros planavimo, darnaus vystymosi ir kiti projektai bendradarbiaujant su šalies muziejais, teatrais, bibliotekomis, kultūros centrais ir kitomis įstaigomis ir pan.);

28.3. minėtų veiklų metu mokytojai veiklą fiksuoja elektroninio dienyno langelyje „Pamokos tema“, įrašydami „Pažintinė ir kultūrinė veikla (data).

**TREČIASIS SKIRSNIS**

**MOKYMOSI KRŪVIO REGULIAVIMAS**

29. Mokinių mokymosi krūvio stebėseną organizuoja ir vykdo mokyklos direktoriaus pavaduotojas ugdymui bei klasių vadovai.

30. Mokiniams per dieną skiriamas ne daugiau kaip vienas kontrolinis darbas vadovaujantis Visagino ,,Žiburio“ pagrindinės mokyklos atsiskaitomųjų darbų ir namų darbų skyrimo ir vertinimo tvarkos aprašu, patvirtintu mokyklos direktoriaus 2017-11-03 įsakymu Nr. V-109. Apie kontrolinį darbą mokiniai informuojami ne vėliau kaip prieš savaitę. Kontroliniai darbai negali būti rašomi iš karto po ligos, atostogų, nerekomenduojami po šventinių dienų.

31. Mokykla užtikrina, kad užduotys, kurios skiriamos atlikti namuose:

31.1. atitiktų mokinio galias;

31.2. būtų naudingi grįžtamajai informacijai apie mokinio mokymąsi gauti, tolesniam mokymuisi;

31.3. nebūtų skiriamos atostogoms;

31.4. nebūtų skiriamos dėl įvairių priežasčių neįvykusių pamokų uždaviniams įgyvendinti.

32. Mokiniams, kurie mokosi pagal pradinio ir pagrindinio ugdymo programą ir negali tinkamai atlikti skiriamų užduočių dienos centruose arba namuose dėl nepalankių socialinių ekonominių kultūrinių sąlygų, sudaromos sąlygos jas atlikti mokyklos bibliotekoje.

33. Mokymosi pagalbai teikti skiriamos trumpalaikės ar ilgalaikės konsultacijos.

33.1. Trumpalaikių konsultacijų (trumpesnių už pamokos trukmę) dažnumas priklauso nuo mokantis mokymosi metu kylančių mokymosi sunkumų. Jos neįskaitomos į mokinio mokymosi krūvį. Mokinių tėvai (globėjai, rūpintojai) elektroniniame dienyne ar kitu būdu informuojami apie mokiniui siūlomą suteikti mokymosi pagalbą, apie mokinio daromą pažangą.

33.2. Ilgalaikės konsultacijos (trukmė lygi pamokos trukmei) įskaitomos į mokymosi krūvį. Mokinių tėvai (globėjai, rūpintojai) elektroniniame dienyne ar kitu būdu informuojami apie mokiniui siūlomą suteikti mokymosi pagalbą, apie mokinio daromą pažangą.

 34. Mokiniai, lankantys Visagino sporto centrą, tėvams (globėjams, rūpintojams) pritarus, gali nelankyti kūno kultūros pamokų ir neprivalo būti sporto salėje ar kitoje pamokos vyksmo vietoje, jei tėvai (globėjai, rūpintojai) atsako už mokinių saugumą, tačiau privalo iš šio dalyko atsiskaityti ne rečiau kaip penkis kartus per pusmetį.

 35. Mokiniai, lankantys Visagino kūrybos ir menų akademiją ar ją baigę, tėvams (globėjams, rūpintojams) pritarus gali nelankyti atitinkamo privalomojo dalyko pamokų, jei tėvai (globėjai, rūpintojai) atsako už mokinių saugumą, tačiau privalo iš šio dalyko atsiskaityti ne rečiau kaip penkis kartus per pusmetį.

 36. Nelankantys dailės, muzikos ar kūno kultūros pamokų mokiniai pamokų metu (išskyrus pirmąją ir paskutiniąją pamoką pamokų tvarkaraštyje) privalo būti mokykloje. Jiems sudaryta galimybė skaityti spaudą, grožinę literatūrą, ruošti namų darbus, vykdyti socialinę veiklą, atlikti numatytas užduotis kompiuteriu, žaisti stalo žaidimus ir panašiai arba mokytis individualiai, ruoštis pamokoms, konsultuotis su mokyklos švietimo pagalbos specialistais ir (ar) sportuoti sporto salėje.

37. Ugdymas karjerai mokykloje organizuojamas vadovaujantis Profesinio orientavimo vykdymo tvarkos aprašu, patvirtintu Lietuvos Respublikos švietimo ir mokslo ministro ir Lietuvos Respublikos socialinės apsaugos ir darbo ministro 2012 m. liepos 4 d. įsakymu Nr. V-1090/A1-314 (Žin., 2012, Nr. 82-4284) ir įgyvendinant Švietimo ir mokslo ministro tvirtinamą Ugdymo karjerai bendrąją programą. Siekiant veiksmingiau padėti mokiniams pažinti individualias savybes, pasirinkti mokymosi (studijų) kryptį, pasirengti gyvenimui ir darbui, ugdymas vykdomas kryptingai per:

37.1. įvairių dalykų integruotas programas;

37.2. integruotų dienų veiklas;

37.3. neformaliojo švietimo programas;

37.4. ugdymo karjerai koordinatoriaus veiklas ir konsultacijas;

37.5. klasių vadovų veiklas;

37.6. tikslines išvykas į Lietuvos universitetus, kolegijas, profesinio mokymo centrus, parodas, įmones, įstaigas, mokinių tėvų (globėjų, rūpintojų) darbovietes.

**KETVIRTASIS SKIRSNIS**

**MOKYMOSI PAGALBOS TEIKIMAS MOKINIUI**

38. Mokykla derina ir veiksmingai taiko mokymosi pagalbos būdus, nurodytus Visagino ,,Žiburio“ pagrindinės mokyklos ,,Mokymosi pagalbos mokiniui teikimo tvarkos apraše“, patvirtintame mokyklos direktoriaus 2021 m. gegužės 25 d. įsakymu Nr. V-67:

38.1. teikia grįžtamąjį ryšį per pamokas ir nedelsiant koreguoja mokinio mokymąsi, pritaikydama tinkamas mokymo(si) užduotis, metodikas ir kt.;

38.2. teikia konsultacijas, kurias nustato mokykla pagal mokymosi pagalbos poreikį;

38.3. inicijuoja pačių mokinių pagalbą kitiems mokiniams „Mokinys – mokiniui“;

38.4. vykdo trišalių pokalbių metodiką „Mokinys – tėvai – mokytojas“.

 39. Mokykloje tobulinami mokinių pasiekimų ir pažangos vertinimo procesai, itin daug dėmesio skiriama grįžtamajam ryšiui, formuojamajam vertinimui pamokoje, diagnostiniam vertinimui; jais grindžiami reikiami sprendimai dėl įvairių mokinių grupių, klasių, mokinių pasiekimų dinamikos, mokytojų ir visos mokyklos indėlio į mokinių pažangą.

 40. Mokykloje mokytojams sudarytos galimybės tobulinti profesines žinias, ypatingai dalykines kompetencijas ir gebėjimus, individualizuoti ugdymą, organizuoti ugdymo procesą įvairių gebėjimų ir poreikių mokiniams, berniukams ir mergaitėms. Mokytojai turi galimybę prireikus pasitelkti švietimo pagalbos specialistus ugdymo turiniui planuoti ir laiku koreguoti atsižvelgus į mokinių mokymosi pagalbos poreikius.

 41. Mokymosi pagalbai teikti skiriamos konsultacijos ar didesnis pamokų skaičius dalykui mokytis, panaudojamos pamokos, skirtos mokymosi pagalbai ir ugdymo poreikiams tenkinti.

42. Mokinių mokymosi pasiekimus mokykloje analizuoja ir organizuoja mokymosi pagalbos teikimą direktoriaus pavaduotojas ugdymui bei socialinis pedagogas, atsakingas už mokymosi pasiekimų stebėsenos koordinavimą ir mokymosi pagalbos teikimo organizavimą.

**PENKTASIS SKIRSNIS**

**ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PAGRINDINIO UGDYMO PROGRAMOS DALĮ AR PRADINIO, PAGRINDINIO UGDYMO PROGRAMĄ, UGDYMO ORGANIZAVIMAS**

43. Mokykla, atvykus asmeniui, baigusiam užsienio valstybės, tarptautinės organizacijos pagrindinio ugdymo programos dalį ar pradinio ugdymo programą (toliau – tarptautinė bendrojo ugdymo programa):

43.1. priima jį mokytis vadovaudamasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“ (toliau – Nuosekliojo mokymosi tvarkos aprašas). Mokykla per pirmąsias dvi savaites vykdydama mokytojų dalykininkų parengtą testavimą nustato asmens pasiekimų lygmenį, VGK aptariami rezultatai, išsiaiškinami atvykusio asmens lūkesčiai ir noras mokytis kartu su bendraamžiais, švietimo pagalbos poreikis ar poreikis tam tikrą dalį laiko intensyviai mokytis lietuvių kalbos;

43.2. informuoja apie esamą situaciją Visagino savivaldybės administracijos švietimo, kultūros, sporto ir valstybinės kalbos kontrolės skyrių ar jo įgaliotą asmenį;

43.3. kartu su mokinio tėvais (globėjais, rūpintojais) numato atvykusio mokytis asmens tolesnio mokymosi perspektyvą, švietimo pagalbos poreikį ar poreikį tam tikrą laiko dalį mokytis lietuvių kalbos;

43.4. aptaria mokyklos teikiamos pagalbos formas ir būdus bei mokyklos, mokinio ir tėvų (globėjų, rūpintojų) įsipareigojimus;

43.5. numato adaptacinio laikotarpio trukmę (vienas mėnuo). Per adaptacinį laikotarpį mokinio pasiekimai pažymiais nevertinami, tačiau fiksuojama mokinio daroma pažanga;

43.6. pasitelkia mokinius savanorius padėti atvykusiam asmeniui sklandžiai įsitraukti į mokyklos bendruomenės gyvenimą, mokytis ir ugdytis;

43.7. numato klasės vadovo, mokytojų darbą su atvykusiu mokiniu ir mokinio tėvais (globėjais, rūpintojais);

43.8. organizuoja mokytojų konsultacijas, individualias veiklas ugdymo programų skirtumams likviduoti;

43.9. siūlo neformaliojo vaikų švietimo veiklas, padedančias mokiniui greičiau integruotis;

44. Jei mokinys nemoka ar menkai moka lietuvių kalbą, mokykla gali organizuoti:

44.1. lietuvių kalbos mokymąsi intensyviu būdu, užtikrinant, kad kitus dalykus jis mokytųsi kartu su bendraamžiais;

44.2. intensyvų vien lietuvių kalbos mokymąsi iki vienerių metų ar trumpiau ir pagalbos pagal mokinio poreikius teikimą kelerius (2–4) metus;

44.3. mokinio mokymąsi kartu su kitais bendraamžiais paskirtoje klasėje, teikiant reikiamą švietimo ir mokymosi pagalbą;

44.4. mokymąsi kitu mokyklos siūlomu būdu, suderintu su mokinio tėvais (globėjais ir rūpintojais).

**ŠEŠTASIS SKIRSNIS**

**LAIKINŲJŲ MOKYMOSI GRUPIŲ SUDARYMAS**

45. Mokykla, įgyvendindama pradinio ir pagrindinio ugdymo programas, nustato laikinosios mokymosi grupės dydį pagal skirtas mokymo lėšas.

46. Mokinių skaičius laikinojoje grupėje negali būti didesnis nei teisės aktais nustatytas didžiausias mokinių skaičius: 1–4 klasėse – 24 mokiniai, 5–10 klasėse – 30 mokinių.

47. Mokinių skaičius laikinojoje grupėje negali būti mažesnis:

47.1. 1–4 klasėse – 9 mokiniai;

47.2. 5–10 klasėse – 10 mokinių;

47.3. neformaliojo švietimo grupėje – 10 mokinių.

 48. Mokyklos ugdymo turiniui įgyvendinti klasė dalijama į grupes arba sudaromos laikinosios grupės:

48.1. doriniam ugdymui, jeigu tos pačios klasės mokiniai yra pasirinkę ir tikybą, ir etiką;

48.2. užsienio kalboms, jei klasėje mokosi ne mažiau kaip 21 mokinys;

48.3. lietuvių kalbai ir literatūrai daugiakalbėje aplinkoje, jei klasėje yra ne mažiau kaip 20 procentų mokinių, kurių gimtoji kalba yra kita, ne valstybinė kalba;

48.4. informacinių technologijų ir technologijų dalykams mokyti, atsižvelgiant į darbo vietų kabinetuose skaičių, kurį nustato Higienos norma;

48.5. fiziniam ugdymui mokyti 6a, 7a, 9a klasėse sudaromos atskiros grupės.

48.6. kitiems dalykams mokyti, jei mokyklai pakanka mokymo lėšų.

49. Klasė į grupes gali būti dalijama ir sudaromos laikinosios grupės mokymosi, švietimo pagalbai teikti (konsultacijoms ir pan.), dalykams mokyti, gamtos mokslų dalykų eksperimentiniams darbams atlikti, panaudojant mokinio ugdymo poreikiams tenkinti ir pasiekimams gerinti skirtas pamokas, jeigu mokyklai pakanka mokymo lėšų.

**SEPTINTASIS SKIRSNIS**

**MOKINIŲ UGDYMO NAMIE IR UGDYMOSI ŠEIMOJE ORGANIZAVIMAS**

50. Mokinių mokymas namie organizuojamas vadovaujantis Bendrųjų ugdymo planų nuostatomis.

51. Mokinys gali būti ugdomas (ugdytis) šeimoje pagal pradinio ar pagrindinio ugdymo programą. Mokykla padeda tėvams (globėjams, rūpintojams) organizuoti vaikų ugdymą (ugdymąsi) šeimoje, vadovaudamasi Ugdymosi šeimoje įgyvendinimo tvarkos aprašu, patvirtintu Lietuvos Respublikos Vyriausybės 2020 m. gegužės 20 d. nutarimu Nr. 504 „Dėl Ugdymosi šeimoje įgyvendinimo tvarkos aprašo patvirtinimo“.

52. Mokinių, dėl ligos ar patologinės būklės negalinčių mokytis mokykloje, mokymas namie organizuojamas pagal Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašą, patvirtintą Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“:

52.1. Bendroji programa įgyvendinama ugdymą organizuojant pagal atskirus ugdymo dalykus ar integruojant ugdymo dalykų turinį. Įgyvendinamos visos Bendrosios programos dalykų programos, išskyrus fizinio ugdymo programą;

52.2. mokykla, suderinusi su mokinio tėvais (globėjais, rūpintojais) ir atsižvelgusi į mokinio ligos pobūdį bei gydytojo rekomendacijas, rengia individualų mokinio ugdymo namie planą (pritaiko Bendrąją programą, numato ugdomųjų veiklų tvarkaraštį);

52.3. mokinys gydytojo leidimu dalį ugdymo valandų/pamokų gali lankyti mokykloje. Šios ugdymo valandos (pamokos) įrašomos į mokinio individualų ugdymo planą;

52.4. namie savarankišku mokymo proceso organizavimo būdu mokomam mokiniui 1–3 klasėse skiriama 315 metinių (9 savaitinės) pamokų Bendrosios programos ugdymo dalykams įgyvendinti; 4 klasėje – 385 metinės (11 savaitinių) pamokos; 5-6 klasėse – 444 metinės (12 savaitinių) pamokos, 7-8 klasėse – 481 metinės (13 savaitinių) pamokos, 9-10 klasėse – 555 metinės (15 savaitinių) pamokos.

53. Suderinus su mokinio tėvais (globėjais, rūpintojais), mokyklos direktoriaus įsakymu mokinys gali nesimokyti menų, dailės, muzikos, technologijų ir fizinio ugdymo. Dienyne ir mokinio individualiame ugdymo plane prie mokinio nesimokomų dalykų įrašoma „atleista“. Dalis pamokų, gydytojų leidimu, lankomų mokykloje, įrašoma į mokinio individualų ugdymo planą. Mokyklos sprendimu mokiniui, kuris mokosi namuose, gali būti skiriama iki 2 papildomų pamokų per savaitę. Šias pamokas galima panaudoti mokinio pasiekimams gerinti.

**AŠTUNTASIS SKIRSNIS**

**UGDYMO ORGANIZAVIMAS GRUPINE MOKYMOSI FORMA NUOTOLINIU MOKYMO PROCESO ORGANIZAVIMO BŪDU MOKINIAMS, KURIE MOKOMI KASDIENIU MOKYMO PROCESO ORGANIZAVIMO BŪDU**

54. Mokyklos tarybai pritarus, mokykla gali priimti sprendimą mokiniams, kurie mokomi kasdieniu mokymo proceso organizavimo būdu, dalį ugdymo proceso įgyvendinti nuotoliniu mokymo proceso organizavimo būdu: 5–10 klasių mokiniams iki 10 procentų ugdymo procesui skiriamo laiko per mokslo metus.

55. Mokykla, priėmusi sprendimą dėl ugdymo proceso organizavimo nuotoliniu ir kasdieniu mokymo proceso organizavimo būdu, ugdymo plane numato, kokią ugdymo proceso dalį, kada, kokios klasės mokiniai mokysis nuotoliniu mokymo proceso organizavimo būdu. Įgyvendinant ugdymo programas dviem būdais mokykla užtikrina, kad mokiniai pasiektų numatytus mokymosi pasiekimus ir nepatirtų mokymosi praradimų.

56. Mokykla, planuodama organizuoti ugdymo procesą nuotoliniu mokymo proceso organizavimo būdu, vadovaujasi Mokymo nuotoliniu ugdymo proceso organizavimo būdu kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 3 d. įsakymu Nr. V-1006 „Dėl Mokymo nuotoliniu ugdymo proceso organizavimo būdu kriterijų aprašo patvirtinimo“.

57. Mokykla gali priimti sprendimą nuotoliniu mokymo proceso organizavimo būdu organizuoti vieno dalyko ar kelių dalykų mokymą ne ilgesnį laiką, nei numatyta BUP 60.2 punkte. Konsultacijos (individualios ir grupinės), atsižvelgiant į mokyklos konkrečią situaciją, gali būti organizuojamos tik nuotoliniu mokymo proceso organizavimo būdu ir (ar) kasdieniu mokymo proceso organizavimo būdu.

58. Organizuojant ugdymo procesą nuotoliniu mokymo proceso organizavimo būdu, būtina įvertinti mokinių mokymosi sąlygas namuose, aprūpinimą mokymosi priemonėmis, reikalingomis dalyvauti nuotolinio mokymo procese. Mokykla sprendžia ir šalina priežastis, dėl kurių mokiniai negali mokytis nuotoliniu mokymo proceso organizavimo būdu. Pastebėjus, kad mokinio namuose nėra sąlygų mokytis, sudaromos sąlygos mokytis mokykloje.

59. Įgyvendindama ugdymo programas nuotoliniu mokymo proceso organizavimo būdu, mokykla užtikrina, kad sinchroniniam ugdymui būtų skiriama ne mažiau kaip 60 procentų ugdymo proceso laiko ir ne daugiau kaip 40 procentų laiko būtų skiriama asinchroniniam ugdymui (per savaitę, mėnesį, mokslo metus).

60. Mokykla, pradėdama ugdymo procesą organizuoti nuotoliniu mokymo proceso organizavimo būdu pertvarko pamokų tvarkaraštį, pritaikydama jį sinchroniniam ir asinchroniniam ugdymui organizuoti. Sinchroninio ugdymo nepertraukiama trukmė – 2 val. Pamokos struktūra pritaikoma asinchroniniam ir sinchroniniam ugdymui organizuoti, atsižvelgiant į dalyko programos ypatumus ir mokinių amžių. Nustatoma pertraukų trukmė, iš kurių viena – ilgesnės trukmės, skirta pietų pertraukai.

**DEVINTASIS SKIRSNIS**

**NEFORMALIOJO VAIKŲ ŠVIETIMO ORGANIZAVIMAS**

 61. Neformaliojo vaikų švietimo veikla skirta mokinių asmeninėms, socialinėms, edukacinėms kompetencijoms ugdyti per pasirinktą meninę, sportinę, techninės kūrybos ar kitą veiklą.

62. Mokykla, mokslo metų pabaigoje įvertina mokinių poreikius, atsižvelgia į mokinių išreikštus pageidavimus apklausos metu, siūlo neformaliojo vaikų švietimo programas, atitinkančias jų saviraiškos poreikius, padedančias atsiskleisti pomėgiams ir talentams, ugdančias savarankiškumą, sudaro sąlygas bendrauti ir bendradarbiauti. Esant poreikiui ir galimybėms, neformaliojo vaikų švietimo veiklos derinamos su formaliojo švietimo veiklomis, siekiant padėti vaikui siekti asmeninės pažangos ir geresnių ugdymosi rezultatų pasirinktose srityse.

63. Mokytojai rašo pasirinkto būrelio programą, kurioje nurodo valandų skaičių per metus, būrelio paskirtį, tikslus ir uždavinius, ugdymo priemones ir įrangą, veiklų turinį, integracinius ryšius, numato veiklos rezultatus, sėkmės kriterijus. Užsiėmimai vyksta po pamokų. Pasirinkę vieną ar kitą programą, būrelius lanko mokiniai iš visų klasių.

64. Neformaliojo vaikų švietimo užsiėmimai ir jų laikas surašomi į neformaliojo švietimo tvarkaraštį.

65. Neformaliojo švietimo veikla registruojama elektroniniame dienyne.

 66. Atsižvelgus į mokyklos turimų mokymo lėšų dydį, minimalus mokinių skaičius neformaliojo švietimo grupėje – 10 mokinių. Grupės sudėtis per mokslo metus gali kisti, bet mokinių skaičius grupėje turi išlikti. Grupės sudaromos iš tos pačios klasės, paralelių ar gretimų klasių mokinių. Mokiniams sudaroma galimybė mokinių atostogų metu dalyvauti neformaliojo ugdymo užsiėmimuose.

67. Neformaliojo vaikų švietimo programos vykdomos nuo mokslo metų pradžios iki mokslo metų pabaigos.

68. Neformaliojo vaikų švietimo vykdomos programos:

68.1. 1– 4 klasėse:

|  |  |  |  |
| --- | --- | --- | --- |
| Eil.Nr. | Užsiėmimų pavadinimas | Klasės | Valandų skaičius |
| 1. | Liaudies pasakų takeliais | 1a | 1 |
| 2.  | Iš močiutės skrynelės | 1b | 1 |
| 3.  | Augu, siekiu, tobulėju pagal STEAM pradžiamokslį | 2a | 1 |
| 4. | Noriu atrasti taikydamas(-a) STEAM pradžiamokslį | 3a | 1 |
| 5. | Amatų kraitelė | 3b | 1 |
| 6. | Mokausi kalbėti scenos, judesio ir vaizdo kalba | 4a | 1 |
| 7. | Kalendoriniai lietuvių liaudies žaidimai | 4b | 1 |
| 8. | Dainų kraitelė | 1-4 | 1 |
| 9. | Ankstyvasis anglų kalbos mokymas ,,Žaisdami mokomės anglų kalbos“ | 1a | 1 |
| 10. | Ankstyvasis anglų kalbos mokymas ,,Žaisdami mokomės anglų kalbos“ | 1b | 1 |
| 11. | Baltiškos dainos  | 1-4 | 1 |
| 12. | Rankose atgyja praeitis  | 3ab | 1 |
| 13. | Kad žodis lietuviškai skambėtų | 4 | 1 |
| 14. | Judrieji žaidimai | 1-4 | 1 |
|  | Pagal BUP |  | 14 |
|  | Iš viso panaudota | 14 | 14 |

68.2. 5-10 klasėse:

|  |  |  |  |
| --- | --- | --- | --- |
| Eil.Nr. | Užsiėmimų pavadinimas | Klasės | Valandų skaičius |
| 1-2. | Jaunieji šauliai | 5-10 | 2 |
| 3.  | Etnografinės dainos | 5-10 | 1 |
| 4. | ,,Žiburio“ šauniausieji | 5-10 | 1 |
| 5. | Kai molis atgyja  | 5-10 | 1 |
| 6. | Robotikos pradžiamokslis | 5-8 | 1 |
| 7. | Jaunieji meistreliai | 5-7 | 1 |
| 8. | STEAM - jaunasis tyrėjas | 5-10 | 1 |
| 9-10. | Jaunųjų žurnalistų klubas | 5-10 | 2 |
| 11. | Viešojo kalbėjimo paslaptys | 9 | 1 |
|  | Pagal BUP |  | 12 |
|  | Iš viso panaudota |  | 11 |

**IV SKYRIUS**

**UGDYMO TURINIO FORMAVIMAS IR ĮGYVENDINIMAS**

**PIRMASIS SKIRSNIS**

**PRADINIO UGDYMO PROGRAMOS ĮGYVENDINIMAS**

69. Pradinio ugdymo programos turinį sudaro šios sritys: dorinis ugdymas, kalbinis ugdymas, matematinis ugdymas, socialinis ir gamtamokslinis ugdymas, meninis ugdymas ir fizinis ugdymas.

70. **Klasės dalijamos į grupes** (jei mokyklai pakanka ugdymo lėšų)**:**

70.1. per dorinio ugdymo pamokas:

70.1.1. jei tos pačios klasės mokinių tėvai (globėjai, rūpintojai) parenka mokiniui etiką ir tikybą;

70.1.2. nesusidarius mokinių grupei etikai ar tikybai mokytis sudaroma laikinoji grupė iš kelių klasių mokinių.

|  |  |
| --- | --- |
|  KlasėDalykai  | Mokinių dalijimas į grupes ir skaičius jose |
| 1a | 1b | 2a | 3a | 3b | 4a | 4b |
| Etika | 24 | 23 | 24 | 14 | 10 | 9 | 10 |
| Tikyba | - | - | - | - | 1+ | +8+ | +4 |

70.2. lietuvių kalbai mokyti, kai klasėje mokosi ne mažiau kaip 18 mokinių, iš jų ne mažiau kaip 20 procentų gimtoji kalba yra kita, ne valstybinė kalba:

|  |  |
| --- | --- |
|  KlasėDalykai  | Mokinių dalijimas į grupes ir skaičius jose |
| 1a | 1b | 2a | 3a | 3b | 4a | 4b |
| Lietuvių kalba | 12 | 12 | 12 | 14 | 11 | 17 | 14 |
| Lietuvių kalba | 12 | 11 | 12 | - | - | - | - |

70.3. užsienio kalbai mokyti, klasėje esant ne mažiau kaip 20 mokinių:

|  |  |
| --- | --- |
|  KlasėDalykai  | Mokinių dalijimas į grupes ir skaičius jose |
| 1a | 1b | 2a | 3a | 3b | 4a | 4b |
| Anglų kalba | – | - | 12 | 14 | 11 | 17 | 14 |
| Anglų kalba | - | - | 12 | - | - | - | - |

71. **Mokinių mokymosi pasiekimų ir pažangos vertinimas.** Mokinių mokymosi pasiekimų ir pažangos vertinimas yra mokyklos ugdymo turinio dalis, kuri dera su keliamais ugdymo tikslais. Vertinant mokinių pasiekimus ir pažangą vadovaujamasi Ugdymo programų aprašu, Pradinio ir Pagrindinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu, 2017 m. birželio 12 d. įsakymo Nr. V-70 mokyklos direktoriaus patvirtinta „Mokinių pažangos ir pasiekimų vertinimo tvarka“ ir kitais teisės aktais, reglamentuojančiais mokinių pasiekimų ir pažangos vertinimą.

71.1. Vertinant mokinių pasiekimus ir pažangą 1–4 klasėse, taikomas formuojamasis ugdomasis, diagnostinis, apibendrinamasis sumuojamasis vertinimas:

71.1.1. formuojamasis ugdomasis vertinimas atliekamas nuolat ugdymo proceso metu teikiant mokiniui informaciją (dažniausiai žodžiu, o prireikus ir raštu – parašant komentarą) apie jo mokymosi eigą, pasiekimus ar nesėkmes;

71.1.2. diagnostinis vertinimas atliekamas pagal iš anksto aptartus su mokiniais vertinimo kriterijus tam tikro ugdymo(si) etapo pradžioje ir pabaigoje, siekiant nustatyti esamą padėtį: kokie yra mokinio pasiekimai ir padaryta pažanga, numatyti tolesnio mokymosi galimybes:

71.1.2.1. atsižvelgiant į tai, ką norima įvertinti (vertinimo tikslas), taikomi įvairūs diagnostinio vertinimo būdai: projektiniai, kontroliniai darbai, testai ir kt. Per dieną atliekamas ne daugiau kaip vienas diagnostinis darbas;

71.1.2.2. informacija apie mokymosi pasiekimus (kontrolinių darbų, testų ir kitų užduočių atlikimą) mokiniams ir tėvams (globėjams, rūpintojams) teikiama trumpais komentarais, nenurodant pasiekimų lygių ir nenaudojant pažymių pakaitų (raidžių, ženklų, simbolių ir pan.);

71.1.2.3. pradinių klasių mokytojai 1–4 klasėse kaupia informaciją vertinimo aplankuose ir (ar) mokinio sėkmės istorijas, 4 klasės mokiniams pradinio ugdymo programos pabaigoje parengia vertinimo aprašą. Aprašo kopija, esant poreikiui, perduodama mokyklai, kurioje mokinys mokysis pagal pagrindinio ugdymo programą;

71.1.3. apibendrinamasis sumuojamasis vertinimas atliekamas ugdymo laikotarpio ir pradinio ugdymo programos pabaigoje. Pusmečio mokinių pasiekimai apibendrinami vertinant mokinio per mokykloje nustatytą ugdymo laikotarpį padarytą pažangą, orientuojantis į Bendrojoje programoje aprašytus mokinių pasiekimų lygių požymius, ir įrašomi:

71.1.3.1. į pradinio ugdymo elektroninį dienyną:

71.1.3.1.1. mokinių mokymosi pasiekimų apskaitos suvestinės atitinkamose skiltyse įrašomas ugdymo dalykų apibendrintas mokinio pasiekimų lygis (patenkinamas, pagrindinis, aukštesnysis). Mokiniui, nepasiekusiam patenkinamo pasiekimų lygio, įrašoma „nepatenkinamas“;

71.1.3.1.2. dorinio ugdymo pasiekimai įrašomi atitinkamoje dienyno skiltyje, nurodoma padaryta arba nepadaryta pažanga: „p. p.“ arba „n. p.“;

71.1.3.1.3. specialiųjų ugdymosi poreikių turinčių mokinių, ugdomų pagal pradinio ugdymo individualizuotą programą, ir specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje dienyno skiltyje įrašant „p. p.“ arba „n. p.“;

71.2. Baigus skyrių, temą rašomi patikrinamieji testai, atliekama išsami analizė, ji pateikiama tėvams (globėjams, rūpintojams).

71.3. Baigus pradinio ugdymo programą rengiamas pradinio ugdymo programos baigimo pasiekimų ir pažangos vertinimo aprašas, kuris perduodamas mokyklai, kurioje mokinys mokysis pagal pagrindinio ugdymo programą.

71.4. Mokslo metų pabaigoje vykdomas nacionalinis mokinių žinių patikrinimas 4 klasėse. Rezultatai analizuojami metodinės grupės susirinkime, pedagogų tarybos posėdyje. „Mokinio ataskaita“ aptariama su mokiniu ir jo tėvais (globėjais, rūpintojais).

71.5. Adaptacinis laikotarpis pradedantiems mokytis pagal pradinio ugdymo programą :

71.5.1. 1 klasių mokiniams skiriamas 4 mėnesių adaptacinis laikotarpis. Adaptacinio laikotarpio metu mokytojas stebi mokinį atsižvelgdamas į priešmokyklinio ugdymo pedagogo rekomendacijas apie jo pasiekimus;

71.5.2. spalio mėnesį organizuojamas 1ab klasių mokinių tėvų (globėjų, rūpintojų) susirinkimas dėl adaptacijos;

71.5.3. sausio mėnesį organizuojamas 1 klasėse dirbančių mokytojų ir pagalbos specialistų pasitarimas dėl 1 klasių mokinių poreikių ir galimybių išsiaiškinimo ir švietimo pagalbos teikimo;

71.5.4. naujai atvykusiems 2–4 klasių mokiniams skiriamas 1 mėnesio adaptacinis laikotarpis, kurio metu mokytojai taiko individualius mokinio pažinimo metodus, nerašomi nepatenkinami įvertinimai.

 72. Bendrojo ugdymo plane numatytas minimalus pamokų skaičius pradinio ugdymo programai įgyvendinti per savaitę ir per metus:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Klasė Dalykai  | 1a | 1b | 2a | 3a | 3b | 4a | 4b | Pamokų skaičius | Su skilimu |
| Dorinis ugdymas (tikyba arba etika) | 1(35) | 1(35) | 1(35) | 1(35) | 1(35) | 1(35) | 1(35) | 7(245) | 8(280) |
| Lietuvių kalba  | 8+3\*(280) | 8+3\*(280) | 7+3\*(245) | 7(245) | 7(245) | 7(245) | 7(245) | 51(1785) | 60(2100) |
| Užsienio kalba (anglų) | - | - | 2+2\*(70) | 2(70) | 2(70) | 2(70) | 2(70) | 10(350) | 12(420) |
| Matematika | 4(140) | 4(140) | 5(175) | 4(140) | 4(140) | 5(175) | 5(175) | 31(1085) | 31(1085) |
| Pasaulio pažinimas | 2(70) | 2(70) | 2(70) | 2(70) | 2(70) | 2(70) | 2(70) | 14(490) | 14(490) |
| Dailė ir technologijos | 2(70) | 2(70) | 2(70) | 2(70) | 2(70) | 2(70) | 2(70) | 14(490) | 14(490) |
| Muzika | 2(70) | 2(70) | 2(70) | 2(70) | 2(70) | 2(70) | 2(70) | 14(490) | 14(490) |
| Šokis | 1(35) | 1(35) | 1(35) | 1(35) | 1(35) | 1(35) | 1(35) | 7(245) | 7(245) |
| Fizinis ugdymas | 3(105) | 3(105) | 3(105) | 3(105) | 3(105) | 3(105) | 3(105) | 21(735) | 21(735) |
| Pamokos, skirtos mokinio ugdymo poreikiams tenkinti(lietuvių k. gebėjimų tobulinimui) | 1(35) | 1(35) |  1(35) | 1(35) | 1(35) | 5(175) | 5(175) |
| Pasirenkamasis dalykas (informacinės technologijos) |  |  |  | 1(35) | 1(35) | 1(35) | 1(35) | 4(140) | 4(140) |
| **Minimalus privalomas pamokų skaičius per savaitę** | **24****(840)** | **24****(840)** | **26****(910)** | **25,5****(892,5)** | **25,5****(892,5)** | **26,5****(927,5)** | **26,5****(927,5)** | **178****(6230)** | **190****(6650)** |
| Neformalusis švietimas | 2(70) | 2(70) | 2(70) | 2(70) | 2(70) | 2(70) | 2(70) | 14(490) | 14(490) |
| **Iš viso pamokų skaičius per mokslo metus su NŠ** | **910** | **910** | **980** | **962,5** | **962,5** | **997,5** | **997,5** | **6720** | **7140** |

\*mokinių dalijimas į laikinąsias grupes.

73. **Integruojamų, prevencinių ir kitų ugdymo programų įgyvendinimas:**

73.1. į Bendrosios programos ugdymo dalykų programų turinį integruojama:

73.1.1. bendrųjų kompetencijų ir gyvenimo įgūdžių ugdymo integruojamųjų programų – Mokymosi mokytis, Komunikavimo, darnaus vystymosi, Kultūrinio sąmoningumo, Gyvenimo įgūdžių ugdymo programų pagrindai (Pradinio ir Pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl pradinio ir pagrindinio ugdymo bendrųjų programų patvirtinimo“, 11 priedas „Bendrųjų kompetencijų ir gyvenimo įgūdžių ugdymas“). Šių programų atskirai planuoti ir vykdyti nereikia, jos yra integruotos į Bendrosios programos turinį:

73.1.1.1. Žmogaus saugos bendroji programa 1–4 klasėse integruojama po penkias valandas į klasės valandėlių turinį;

73.1.1.2. Sveikatos ir lytiškumo ugdymo bei rengimo šeimai bendroji programa 1–4 klasėse integruojama po penkias valandas į klasės valandėles, po vieną valandą į fizinio ugdymo pamokas;

73.1.1.3. etninės kultūros ugdymas 1–4 klasėse integruojamas: į lietuvių kalbą ir literatūrą – 10 pamokų; muziką – 5 pamokos; dailę ir technologijas – 8 val.

73.1.1.4. Ugdymo karjerai programa, patvirtinta Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“, integruojama į klasės valandėlių temas, popamokinę mokinių veiklą ir per ugdymo karjerai dienas pagal Ugdymo karjerai darbo grupės veiklos planą.

74. Ugdymą organizuojant įvairiomis mokymosi organizavimo formomis, realizuojamas ir dalykų programų, ir integruoto ugdymo turinio įgyvendinimas. Mokykla, siekdama optimizuoti mokinių mokymosi krūvius, į ugdymo turinį integruoja dalykų turinio temas, pamokas planuoja ne tik klasėje. Integruoto ugdymo turinio įgyvendinimas organizuojamas mokykloje pagal planą, kuris aptariamas bendradarbiaujant metodinėse grupėse iki mokslo metų pradžios.

**ANTRASIS SKIRSNIS**

**PAGRINDINIO UGDYMO PROGRAMOS ĮGYVENDINIMAS**

75. Klasės dalijamos į grupes (jei mokyklai pakanka ugdymo lėšų):

 75.1. Mokinių dalijimas į laikinąsias grupes ir skaičius jose:

|  |  |
| --- | --- |
|  Klasė Dalykai | Mokinių dalijimas į laikinąsias grupes ir skaičius jose |
| 5a | 5b | 6a | 7a | 8a | 9a | 10a |
| Etika | 17 | 3 | 18 | 20 | 18 | 25 | 12 |
| Tikyba | 8+ | +10 | 10 | 10 | 6+ | +3+ | +1 |
| Lietuvių kalba ir literatūra (1 grupė) | 13 | 13 | 14 | 15 | 13 | 14 | 13 |
| Lietuvių kalba ir literatūra (2 grupė) | 12 | - | 14 | 15 | 11 | 14 | - |
| Matematika (1 grupė) | 25 | 13 | 14 | 15 | 24 | 14 | 13 |
| Matematika (2 grupė) | - | - | 14 | 15 |  | 14 | - |
| Anglų kalba (1 grupė) | 13 | 13 | 14 | 15 | 13 | 14 | 13 |
| Anglų kalba (2 grupė) | 12 |  | 13 | 15 | 11 | 14 | - |
| Rusų kalba  | - | - | 17 | 25 | 17 | 16 | 9 |
| Vokiečių kalba | - | - | 11 | 5+ | +7 | 11+ | +4 |
| Informacinės technologijos(1 grupė) | 13 | 13 | 14 |  | 13 | 14 | 13 |
| Informacinės technologijos(2 grupė) | 12 | - | 14 |  | 11 | 14 | - |
| Technologijos (1 grupė) | 13 | 6 | 14 | 15 | 13 | 14 | 6 |
| Technologijos (2 grupė) | 12 | 7 | 14 | 15 | 11 | 14 | 7 |
| Fizinis ugdymas (1 mišri grupė) | 25 | 13 | 14 | 15 | 24 | 14 | 13 |
| Fizinis ugdymas (2 mišri grupė grupė) |  |  | 14 | 15 |  | 14 |  |

76. **Mokinių mokymosi pasiekimų ir pažangos vertinimas.**  Mokinių mokymosi pasiekimų ir pažangos vertinimas yra mokyklos ugdymo turinio dalis ir derinama su keliamais ugdymo tikslais. Vertinant mokinių pasiekimus ir pažangą vadovaujamasi Ugdymo programų aprašu, Pagrindinio ugdymo ir vidurinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu ir kitais teisės aktais, reglamentuojančiais mokinių pasiekimų ir pažangos vertinimą bei Visagino ,,Žiburio“ pagrindinės mokyklos direktoriaus 2017 m. birželio 12 d. įsakymu Nr. V-70 patvirtinta „Mokinių pasiekimų ir pažangos vertinimo tvarka“.

77. Adaptacinis laikotarpis pradedantiems mokytis pagal pagrindinio ugdymo programą:

77.1. 5-ų klasių mokiniams skiriamas 1 mėnuo. Per šį laikotarpį mokinių pasiekimai ir pažanga pažymiais nevertinami;

77.2. spalio mėnesį organizuojamas 5-ose klasėse dirbančių mokytojų ir buvusių pradinių klasių mokytojų bei pagalbos specialistų pasitarimas dėl 5-ų klasių mokinių poreikių ir galimybių išsiaiškinimo ir švietimo pagalbos teikimo.

**TREČIASIS SKIRSNIS
DALYKŲ SRIČIŲ UGDYMO TURINIO ĮGYVENDINIMO YPATUMAI**

78. Dorinis ugdymas. Dorinio ugdymo dalyką (etiką, tikybą) mokiniui iki 14 metų parenka tėvai (globėjai, rūpintojai), o nuo 14 metų mokinys savarankiškai renkasi pats.

79. Lietuvių kalba ir literatūra. Mokykla, įgyvendindama ugdymo turinį:

79.1. siūlo 8–10 klasių mokiniams rinktis lietuvių kalbos modulį kalbiniams įgūdžiams formuoti bei kalbos vartojimo praktikai;

79.2. mokiniams, kurie nepasiekia lietuvių kalbos Pagrindinio ugdymo bendrojoje programoje numatyto patenkinamo lygio, sudaromos sąlygos pašalinti mokymosi spragas (skiriamos konsultacijos, siūloma mokytis laikinojoje grupėje);

79.3. mokiniui, kuris mokėsi pagal tarptautinę bendrojo ugdymo programą, sudaromas individualus lietuvių kalbos ugdymo planas: skiriama papildomų pamokų, konsultacijų, sudaromos galimybės savarankiškai mokytis; mokyklos nustatytu laikotarpiu jo pasiekimai vertinami pagal individualius mokymosi pasiekimus;

79.4. mokiniams, kurie mokėsi pagal pagrindinio ugdymo programą mokykloje, kurioje įteisintas mokymas tautinės mažumos kalba, ir nori tęsti mokymąsi pagal pagrindinio ugdymo programą mokykloje lietuvių mokomąja kalba, sudaromos sąlygos pasiekti bendrojoje programoje numatytus pasiekimus: vienerius mokslo metus jiems skiriama viena papildoma lietuvių kalbos pamoka per savaitę; jei klasėje ar keliose klasėse yra 5 ar daugiau mokinių, jų grupei mokytis skiriamos 2 papildomos pamokos, atsižvelgiant į mokyklos turimas mokymo lėšas.

80. Užsienio kalbos.

80.1. Užsienio kalbos, pradėtos mokytis pagal pradinio ugdymo programą, toliau mokomasi kaip pirmosios iki pagrindinio ugdymo programos pabaigos;

80.2. atsižvelgus į mokinių ugdymosi poreikius 5a, 6a, 7a, 8a, 9a klasės mokiniai per anglų kalbos pamokas skirstomi į laikinąsias grupes;

80.3. antrosios užsienio kalbos mokyti privaloma nuo 6 klasės. Tėvai (globėjai, rūpintojai) mokiniui iki 14 metų parenka antrąją užsienio kalbą: rusų arba vokiečių kalbas. Mokykla sudaro galimybę rinktis antrąją užsienio kalbą iš ne mažiau kaip dviejų užsienio kalbų (neįskaitant mokinių pirmosios užsienio kalbos, kurios mokėsi kaip ankstyvosios užsienio kalbos pagal pradinio ugdymo programą ir toliau tęsia mokymąsi pagal pagrindinio ugdymo programą) ir sudaro sąlygas mokytis pasirinktos kalbos.

80.4. Baigiant pagrindinio ugdymo programą, organizuojamas užsienio kalbų pasiekimų patikrinimas centralizuotai parengtais kalbos mokėjimo lygio nustatymo testais (pateikiamais per duomenų perdavimo sistemą „KELTAS“).

80.5. Pagrindinio ugdymo programoje užtikrinamas pradėtų mokytis užsienio kalbų mokymosi tęstinumas. Keisti užsienio kalbą, nebaigus pagrindinio ugdymo programos, galima tik tokiu atveju, jeigu mokinio norimos mokytis užsienio kalbos pasiekimų lygis ne žemesnis nei numatyta tos kalbos Bendrojoje programoje arba jei mokinys yra atvykęs iš kitos Lietuvos ar užsienio mokyklos ir šiuo metu lankoma mokykla dėl objektyvių priežasčių negali sudaryti mokiniui galimybės toliau mokytis pradėtą kalbą. Gavus mokinio tėvų (globėjų, rūpintojų) sutikimą raštu, mokiniui sudaromos sąlygos pradėti mokytis užsienio kalbos, kurios mokosi klasė, ir įveikti programų skirtumus:

80.5.1. vienerius mokslo metus jam skiriama ne mažiau nei viena papildoma užsienio kalbos pamoka per savaitę;

80.5.2. susidarius mokinių grupei, kurioje yra 3 ir daugiau tokių mokinių, atsižvelgiant į mokymo lėšas, visai grupei skiriamos dvi papildomos pamokos.

80.6. Jei mokinys yra baigęs tarptautinės bendrojo ugdymo programos dalį ar visą programą, ir mokykla nustato, kad jo vienos užsienio kalbos pasiekimai yra aukštesni nei numatyta Pagrindinio ugdymo bendrosiose programose, mokinio ir jo tėvų (globėjų, rūpintojų) pageidavimu mokykla įskaito mokinio pasiekimus ir konvertuoja į dešimtbalę vertinimo sistemą. Mokykla sudaro mokiniui individualų užsienio kalbos mokymosi planą ir galimybę vietoje užsienio kalbos pamokų lankyti papildomas lietuvių kalbos ir literatūros ar kitos kalbos pamokas kitose klasėse.

80.7. Jeigu mokinys yra atvykęs iš kitos mokyklos ir, tėvams (globėjams, rūpintojams) pritarus, pageidauja tęsti mokytis pradėtos kalbos mokymąsi, o mokykla neturi tos kalbos mokytojo:

80.7.1. mokiniui sudaromos sąlygos lankyti užsienio kalbos pamokas kitoje mokykloje, kurioje vyksta tos kalbos pamokos, suderinus su mokiniu, mokinio tėvais (globėjais, rūpintojais) ir su Visagino savivaldybės švietimo, kultūros, sporto ir valstybinės kalbos kontrolės skyriumi, skiriant pamokų skaičių, vadovaujamasi Bendrųjų ugdymo planų 77 punktu;

80.7.2. mokinys gali kalbos mokytis neformaliojo švietimo įstaigoje ir siekti Pagrindinio ugdymo bendrosiose programose nurodytų pasiekimų (pagal Bendruosius Europos kalbų metmenis). Tokiais atvejais jis privalo reguliariai pildyti savo Europos kalbų aplanką ir rinkti kalbos mokėjimo lygį patvirtinančius dokumentus. Juos turi pateikti mokyklai pagal iš anksto priimtą susitarimą, kuriame numatytas atsiskaitymo laikas ir apibrėžti pasiekimų įvertinimo kriterijai.

81. Gamtos mokslai.Mokykla užtikrina, kad eksperimentiniams ir praktiniams įgūdžiams ugdyti skiriama ne mažiau kaip 30 procentų dalykui skirtų pamokų per mokslo metus.

82. Technologijos.

82.1. Mokiniai, kurie mokosi pagal pagrindinio ugdymo programos pirmąją dalį (5–8 klasėse), kiekvienoje klasėje mokomi proporcingai paskirstant laiką tarp mitybos, tekstilės ir konstrukcinių medžiagų technologijų programų;

82.2. mokiniams, pradedantiems mokytis pagal pagrindinio ugdymo programos antrąją dalį, technologijų dalykas prasideda nuo privalomo 17 valandų integruoto technologijų kurso. Šio kurso programa įgyvendinama nuo rugsėjo mėnesio. Mokiniai, naudodamiesi informacinėmis komunikacinėmis technologijomis, renka informaciją, dalyvauja susitikimuose su įvairių profesijų darbuotojais, lankosi įvairiose Visagino įmonėse bei įstaigose;

82.3. baigę integruoto technologijų kurso programą, mokiniai pagal savo interesus ir polinkius renkasi vieną iš privalomų technologijų programų (mitybos, tekstilės, konstrukcinių medžiagų technologijų). Mokinys gali keisti pasirinktą technologijų programą baigęs 9 klasę, jei pasirinkta technologijų programa netenkina jo poreikių arba esant (atsiradus) sveikatos sutrikimams;

82.4. 9 klasėje technologijų dalyko mokomasi intensyviai, pamokos organizuojamos I pusmetyje.

83. Informacinės technologijos.

83.1. Mokinių ugdymo poreikiams tenkinti 5a, 6a, 7a, 8a, 9a klasių mokiniai dalijami į laikinąsias grupes.

83.2. informacinių technologijų mokymo programa, skirta 7–8 klasei, įgyvendinama 8a klasėje mokantis dalyko intensyviai per vienerius mokslo metus;

83.3. 9–10 klasių informacinių technologijų kursą sudaro privalomoji dalis ir vienas iš pasirenkamųjų programavimo pradmenų, kompiuterinės leidybos pradmenų arba tinklalapių kūrimo pradmenų modulių. Mokykla siūlo rinktis šiuos modulius: kompiuterinę leidybą, programavimo pagrindus C++, tinklalapių kūrimą. Modulį renkasi mokinys.

84. Socialiniai mokslai.

84.1. Per socialinio ugdymo dalykų pamokas mokymasis grindžiamas tiriamojo pobūdžio metodais, diskusijomis, bendradarbiavimu savarankiškai atliekamu darbu ir informacinėmis komunikacinėmis technologijomis;

84.2. Laisvės kovų istorijai mokyti skiriama ne mažiau kaip 18 pamokų;

84.3. siekiant gerinti gimtojo krašto ir Lietuvos valstybės pažinimą, atsižvelgiant į esamas galimybes, dalis istorijos ir geografijos pamokų organizuojama netradicinėse aplinkose (muziejuose, lankytinose istorinėse vietose, vietos savivaldos institucijose, saugomų teritorijų lankytojų centruose, kituose geografiniuose-istoriniuose objektuose), naudojamasi virtualiomis mokymosi aplinkomis;

84.4. mokyklos formuojamas socialinių dalykų ugdymo turinys teikia galimybę:

84.4.1. 5 klasės istorijos kursą pradėti nuo Lietuvos istorijos, 6 klasėje – nuo Europos istorijos;

84.4.2. pilietiškumo pagrindų mokymo dalies pasiekimai įgyjami dalyko pamokose, o kita dalis – pilietiškumo akcijose „Atmintis gyva, nes liudija“, „Vasario 16-oji“, „Kovo 11-oji“ ir kt. Dalyvavimas akcijose fiksuojamas kaip pilietiškumo pamoka;

84.4.3. į istorijos, geografijos, pilietiškumo ugdymo pagrindų dalykų turinį integruoti Lietuvos ir pasaulio realijas, kurios nuolat ir sistemingai atskleidžiamos ir aptariamos su mokiniais, nacionalinio saugumo ir gynybos pagrindų temos: Lietuvos Respublikos nacionalinio saugumo samprata ir sistema, rizikos veiksnių, grėsmių ir pavojų analizė; Lietuvos gynybos politika; informaciniai ir kibernetiniai karai: tikslai, metodai, instrumentai; Lietuvos Respublikos nacionalinio saugumo pagrindų įstatymas ir kiti įgyvendinamieji gynybos ir kovos su korupcija sričių teisės aktai, ir kitas panašias temas.

85. Matematika.

85.1. Mokinių matematikos mokymosi motyvacijai skatinti naudojamasi Nacionalinio egzaminų centro parengtomis matematinio-gamtamokslinio, finansinio raštingumo, problemų sprendimo bendradarbiaujant užduotimis, tarptautinių mokinių pasiekimų tyrimų leidiniais ir publikacijomis, daugiau dėmesio skiriama skaičių ir skaičiavimų, algebros ir geometrijos uždavinių sprendimui;

85.2. nuolat stebimi mokinių matematikos pasiekimai ir, remiantis nacionalinių pasiekimų patikrinimų, pagrindinio ugdymo pasiekimų patikrinimo rezultatų duomenimis, teikiama pagalba (rengiamos užduotys ir taikomi tinkami metodai spragoms įveikti) mokiniams, kurių mokymosi pasiekimai žemi. Paprastai šių mokinių žemi ir skaitymo gebėjimai, todėl skiriama laiko uždavinių tekstų analizei, jų vizualizacijai, užrašymui matematiniais simboliais;

85.3. ugdant gabius matematikai mokinius ugdymo procesas labiau individualizuojamas, diferencijuojamas atsižvelgiant į mokinių gebėjimus, pateikiamos įvairesnės, įdomesnės, įvairaus sunkumo ir sudėtingumo užduotys, panaudojamos nacionalinių olimpiadų, konkurso „Kengūra“ užduotys (ir sprendimų rekomendacijos) ir kiti šaltiniai;

85.4. tikslingai naudojamos informacinės komunikacinės technologijos, skaitmeninės mokomosios priemonės matematiniam ugdymui (rengiant ir naudojant interaktyviąsias užduotis), atvirojo kodo dinaminė matematikos programa „GeoGebra“, apimanti geometriją, algebrą, statistiką.

86. Fizinis ugdymas.

86.1. 2021–2022 mokslo metais mokiniams, besimokantiems 5ab, 6a, 7a ir 8a klasėse, privalomos 3 fizinio ugdymo pamokos per savaitę;

86.2. mokiniams sudarytos sąlygos rinktis jų pomėgius atitinkančią neformaliojo švietimo programą, skirtą fizinio aktyvumo veikloms. Mokykla užtikrina pasiūlos įvairovę ir organizuoja mokinių, lankančių šias programas, apskaitą;

86.3. organizuojant fizinio ugdymo pamokas 6a, 7a, 9a klasių mokiniai dalijami į grupes;

86.4. specialiosios medicininės fizinio pajėgumo grupės mokiniams sudaroma galimybė rinktis fizinį aktyvumą. Mokiniai gali rinktis vieną iš siūlomų fizinio aktyvumo formų:

86.4.1. mokiniai dalyvauja pamokose su pagrindine grupe, bet pratimai ir krūvis jiems skiriami pagal gydytojo rekomendacijas ir atsižvelgiant į savijautą;

86.4.2. tėvų (globėjų, rūpintojų) pageidavimu mokiniai gali lankyti sveikatos grupes ne mokykloje;

86.4.3. parengiamosios medicininės fizinio pajėgumo grupės mokiniams krūvis ir pratimai skiriami, atsižvelgiant į jų ligų pobūdį ir sveikatos būklę. Neskiriami ir neatliekami pratimai, skatinantys ligų paūmėjimą. Dėl ligos pobūdžio negalintiesiems atlikti įprastų užduočių mokytojas taiko alternatyvias atsiskaitymo užduotis, kurios atitinka mokinių fizines galimybes ir gydytojo rekomendacijas.

86.5. Mokiniams, atleistiems nuo fizinio ugdymo pamokų dėl sveikatos ir laikinai dėl ligos, siūloma kita veikla (stalo žaidimai, šaškės, šachmatai, veikla bibliotekoje, konsultacijos, socialinė veikla ir pan.). Jei tokiems mokiniams pamokos tvarkaraštyje yra pirmos ar paskutinės, jie pamokose gali nedalyvauti, pateikę raštišką tėvų prašymą.

87. Žmogaus sauga. Žmogaus saugos ugdymaspagrindinio ugdymo programoje organizuojamas vadovaujantis Žmogaus saugos bendrąja programa, patvirtinta Lietuvos Respublikos švietimo ir mokslo ministro 2012 m. liepos 18 d. Įsakymu Nr. V-1159 (Žin., 2012, Nr. 89-4668). Šiam dalykui skiriama:

87.1. 5 klasėse – 1 pamoka;

87.2. 7 klasėje – 1 pamoka;

87.3. 9 klasėje – 0,5 pamokos;

87.4. 5ab, 7a klasėse intensyvinamas žmogaus saugos mokymas, įgyvendinant dalyko bendrąją programą per vienerius mokslo metus. 9a klasėje žmogaus saugos mokomasi II pusmetyje.

88. Mokinys privalo mokytis visų Bendrųjų ugdymo planų 77 punkte klasei nurodytų dalykų, išskyrus tuos atvejus, kai priimti sprendimai intensyvinti dalykų mokymą. Mokinys pagal poreikius renkasi pasirenkamuosius dalykus, dalykų modulius ir neformaliojo švietimo veiklas. Dalyko bendrosioms programoms įgyvendinti skiriamas minimalus privalomų pamokų skaičius mokiniui per savaitę. Maksimalus pamokų skaičius mokiniui per savaitę negali būti didesnis nei nurodytas Higienos normoje.

89. Pagrindinio ugdymo programai grupinio mokymo forma kasdieniu mokymo proceso organizavimo būdu įgyvendinti skiriamas pamokų skaičius per savaitę ir metus:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Klasė Dalykai | 5a | 5b | 6a | 7a | 8a | 9a | 10a | Pamo-kų sk. | Su skilimu |
| Dorinis ugdymas (etika/ tikyba) | 1(37) | 1(37) | 1(37) | 1(37) | 1(37) | 1(37) | 1(37) | 7(259) | 11(407) |
| Lietuvių kalba ir literatūra | 5+5\*(185) | 5(185) | 5+5\*(185) | 5+5\*(185) | 5+5\*(185) | 4+4\*(148) | 5(185) | 34(1258) | 58(2146) |
| Užsienio kalba (1-oji) (anglų) | 3+3\*(111) | 3(111) | 3+3\*(111) | 3+3\*(111) | 3+3\*(111) | 3+3\*(111) | 3(111) | 21 (777) | 36(1332) |
| Užsienio kalba (2-oji) (rusų) | - | - | 2(74) | 2+2\*(74) | 2(74) | 2(74) | 2(74) | 10(370) | 18(666) |
| Užsienio kalba (2-oji) (vokiečių) |  |  | 2 | 2 | 2 |  |
| Matematika | 4(148) | 4(148) | 4+2\*(148) | 4+2\*(148) | 4(148) | 4+2\*(148) | 4(148) | 28(1036) | 34(1258) |
| Informacinės technologijos | 1+1\*(37) | 1(37) | 1+1\*(37) | - | 1+1\*(37) | 1+1\*(37) | 1(37) | 6(222) | 10(370) |
| Gamta ir žmogus | 2(74) | 2(74) | 2(74) | - | - | - | - | 6(222) | 6(222) |
| Biologija | - | - | - | 2(74) | 1(37) | 2(74) | 1(37) | 6(222) | 6(222) |
| Chemija | - | - | - | - | 2(74) | 2(74) | 2(74) | 6(222) | 6(222) |
| Fizika | - | - | - | 1(37) | 2(74) | 2(74) | 2(74) | 7(259) | 7(259) |
| Istorija | 2(74) | 2(74) | 2(74) | 2(74) | 2(74) | 2(74) | 2(74) | 14(518) | 14(518) |
| Pilietiškumo pagrindai | - | - | - | - | - | 1(37) | 1(37) | 2(74) | 2(74) |
| Geografija | - | - | 2(74) | 2(74) | 2(74) | 2(74) | 1(37) | 9(333) | 9(333) |
| Ekonomika ir verslumas | - | - | - | - | - | - | 1(37) | 1(37) | 1(37) |
| Dailė | 1(37) | 1(37) | 1(37) | 1(37) | 1(37) | 1(37) | 1(37) | 7(259) | 7(259) |
| Muzika | 1(37) | 1(37) | 1(37) | 1(37) | 1(37) | 1(37) | 1(37) | 7(259) | 7(259) |
| Technologijos | 2+2\*(74) | 2(74) | 2+2\*(74) | 2+2\*(74) | 1+1\*(37) | 1,5+1,5\*(74) | 1(74) | 11,5(425,5) | 20(740) |
| Fizinis ugdymas | 3(111) | 3(111) | 3+3\*(111) | 3+3\*(111) | 3(111) | 2+2\*(74) | 2(74) | 19(703) | 27(999) |
| Žmogaus sauga | 1(37) | 1(37) | - | 1(37) | - | 0,5(18,5) | - | 3,5(129,5) | 3,5(129,5) |
| **Minimalus pamokų skaičius mokiniui per savaitę** | **26****(962)** | **26****(962)** | **29****(1073)** | **30****1110)** | **31****(1147)** | **32****(1184)** | **31****(1147)** | **205****(7585)** | **282,5****(10452,5)** |
| Pasirenkamasis dalyko modulis (lietuvių kalba) |  |  |  |  | 1+1\*(37) | 1+1\*(37) | 1(37) | 3(111) | 5(185) |
| Pasirenkamasis dalyko modulis (matematika) |  |  |  |  |  |  | 1(37) | 1(37) | 1(37) |
| Pasirenkamasis dalykas(informacinės technologijos)  |  |  |  | 1+1\*(37) |  |  |  | 1(37) | 2(74) |
| Pamokos mokinio ugdymo poreikiams tenkinti (lietuvių kalba) | 0,5(18,5) | 0,5(18,5) | 1(37) | 1(37) |  | 1(37) | 1(37) | 5(185) | 5(185) |
| Pamokos mokinio ugdymo poreikiams tenkinti (matematika) | 1(37) | 1(37) | 1(37) | 1(37) |  | 1(37) | 1(37) | 6(222) | 6(222) |
| Pamokos mokinio ugdymo poreikiams tenkinti (anglų kalba) | 0,5(18,5) | 0,5(18,5) | 1(37) |  | 1(37) | 0,5(18,5) | 0,5(18,5) | 4(148) | 4(148) |
| Pamokos mokinio ugdymo poreikiams tenkinti (fizika) |  |  |  |  | 1(37) | 0,5(18,5) |  | 1,5(55,5) | 1,5(55,5) |
| Pamokos mokinio ugdymo poreikiams tenkinti (chemija) |  |  |  |  | 1(37) |  | 0,5(18,5) | 1,5(55,5) | 1,5(55,5) |
| Pamokos mokinio ugdymo poreikiams tenkinti (biologija) |  |  |  |  |  |  | 0,5(18,5) | 0,5(18,5) | 0,5(18,5) |
| Neformalusis vaikų švietimas | 1,75(64,75) | 1,75(64,75) | 1,75(64,75) | 1,75(64,75) | 1(37) | 1(37) | 2(74) | 11(407) | 11(407) |
| Iš viso pamokų skaičius per mokslo metus su NŠ | 11100,75 | 11100,75 | 1248,75 | 1285,75 | 1359,75 | 1369 | 1424,5 | 8861,5 | 11840 |

\*mokinių dalijimas į laikinąsias grupes;

\*\*pagal ugdymo planą.

SUDERINTA:

Visagino „Žiburio“ pagrindinės mokyklos

tarybos 2021 m. birželio d.

posėdžio nutarimu, protokolas Nr. 6

Mokyklos tarybos pirmininkė

Živilė Čugunova

2021-06-

Visagino „Žiburio“ pagrindinės mokyklos

Ugdymo plano rengimo ir įgyvendinimo darbo

grupės nariai:

 Mokyklos direktorė Asta Bauraitė

 Direktoriaus pavaduotoja ugdymui Zita Miškinytė\_Mazūrienė

Pradinių klasių mokytojų metodikos grupės pirmininkė Loreta Čižienė

Lietuvių kalbos, istorijos ir dorinio ugdymo

metodikos grupės pirmininkė Vilija Violeta Gediminskienė

Užsienio kalbų metodikos grupės pirmininkė Astra Daugėlienė

Gamtos ir tiksliųjų mokslų metodikos grupės pirmininkė Anastasija Muchajeva

Visagino „Žiburio“ pagrindinės mokyklos buhalterė Laima Švalkuvienė